Braziliya darvozasiga urilgan g‘alaba goli muallifining amakisi o‘yindan so‘ng vafot etdi

Paragvaylik futbolchi Derlis Gonsalesning amakisi Paragvay va Braziliya terma jamoalari ishtirokidagi Amerika Kubogi chorak final uchrashuvini tomosha qilib bo‘lib, vafot etdi. Bu haqda futbolchining o‘zi Twitter’da ma’lum qildi. Derlis mazkur o‘yinda Paragvay termasiga g‘alaba keltirgan gol muallifiga aylangandi.

Xabar berishlaricha, o‘yindan keyingi penaltilar seriyasini tomosha qilish vaqtida 44 yoshli Manuel Irrasabalning yuragi xuruj qilgan va keyinroq u kasalxonada vafot etgan.
“Nega aynan bugun, amaki? Men sizlarga va butun mamlakatga qanchadan-qancha quvonch va baxtni sovg‘a qilgan vaqtim, siz yurak xurujidan so‘ng bizni tark etdingiz. Bunga ishongim kelmayapti”, - deb yozdi Gonsales.
Shveytsariyaning “Bazel” klubida to‘p suruvchi 21 yoshli futbolchi uchrashuv ikkinchi taymida gol urib, hisobni tenglashtirdi, o‘yindan keyingi penaltilar seriyasida esa hal qiluvchi zarbani aniq amalga oshirdi.
30 iyun kuni bo‘ladigan yarim final o‘yinida paragvayliklar Argentina terma jamoasiga qarshi to‘p surishadi.